BEAUTY พุ่งเกือบ 10% เก็งงบฯ Q2 โตกว่า 45% ผู้บริหารมั่นใจปีนี้รายได้โตตามเป้า
BEAUTY พุ่งเกือบ 10% เก็งงบฯ Q2 โตกว่า 45% ผู้บริหารมั่นใจปีนี้รายได้โตตามเป้า ณ เวลา 11.17 น.อยู่ที่ 4.84 บาท บวก 0.42 บาท หรือ 9.50% มูลค่าการซื้อขาย 277.46 ล้านบาท
6 ส.ค. 2558

ผู้สื่อข่าวรายงานว่า ราคาหุ้น บริษัท บิวตี้ คอมมูนิตี้ จำกัด (มหาชน) หรือ BEAUTY ณ เวลา 11.17 น.อยู่ที่ 4.84 บาท บวก 0.42 บาท หรือ 9.50% มูลค่าการซื้อขาย 277.46 ล้านบาท ขณะที่ดัชนีหุ้นไทยโดยรวมลบ 0.19%

บล.เออีซี แนะนำ “BUY” ราคาเป้าหมาย 5.00 บาท/หุ้น คาด BEAUTY ช่วงไตรมาส 2/58 มีกำไรสุทธิ 90 ล้านบาท เติบโต 45.4% จากช่วงเดียวกันของปีก่อน สดใสสวนทางเศรษฐกิจที่ฟื้นตัวช้ากว่าคาด หนุนด้วยยอดขายรวมคาดโต 28.0% จากช่วงเดียวกันของปีก่อน แตะระดับ 395 ล้านบาท หลักๆ มาจากการเติบโตของยอดขายสาขาเดิมที่คาดยังโตเด่นราว 15% จากช่วงเดียวกันของปีก่อน บวกกับ รับรู้ยอดขายสาขาใหม่ที่เปิดเพิ่มเต็มปีจากช่วงไตรมาส 2/57 ราว 45 สาขา
ขณะที่การคุมค่าใช้จ่ายที่มีประสิทธิภาพและการประหยัดต่อขนาด คาดทำให้ Gross Margin ปรับตัวดีขึ้นจาก 66.8% ช่วงไตรมาส 2/57 เป็น 67.5% และมี SG&amp;A/Sales ปรับตัวลดลงมาอยู่ที่ 40.9% จากช่วงไตรมาส 2/57 ที่ 44.0% ส่งผลให้ไตรมาส 2/58 คาดมี Net Margin ที่ 22.7% สูงกว่าช่วงไตรมาส 2/57 ที่ 20.0%
ประกอบกับช่วงครึ่งหลังปี 58 คาดกำไรยังโตเด่นจากช่วงเดียวกันของปีก่อน และดีกว่าช่วงครึ่งปีแรก จากการเข้าสู่ช่วง High Season โดยเฉพาะไตรมาส 4 ของทุกปีจะเป็น Peak ของผลดำเนินงาน ทั้งนี้ปี 2558 คาด BEAUTY จะมีกำไรสุทธิ 387 ล้านบาท เติบโต 28.6% จากช่วงเดียวกันของปีก่อน
ด้านนายแพทย์สุวิน ไกรภูเบศ ประธานเจ้าหน้าที่บริหาร BEAUTY เปิดเผยว่า ในปีนี้บริษัทคาดว่าจะมีรายได้รวมไม่ต่ำกว่า 1,700 ล้านบาท หรือ มีการเติบโตไม่ต่ำกว่า 20% ตามเป้าหมายที่วางไว้ จากการมุ่งเน้นขยายสาขาของ Shop Brand ต่างๆ ออกผลิตภัณฑ์ใหม่เพื่อตอบรับความต้องการของตลาด ตลอดจนให้ความสำคัญกับการบริหารจัดการที่มีประสิทธิภาพ ควบคุมต้นทุนให้อยู่ระดับเหมาะสม เพื่อรักษาอัตรากำไรขั้นต้น อัตรากำไรสุทธิ ของบริษัทให้อยู่ในเกณฑ์ดีอย่างต่อเนื่อง